‘કાનજી v/s કાનજી’ નામના ગુજરાતી નાટક પરથી બનેલી આ ફિલ્મનો સાર એ છે કે તમે ઈશ્વરમાં જરૂર માનો પરંતુ એ તમારું માનવું ફક્ત મંદિર, મસ્જિદ કે ચર્ચના નિયમિત પગથિયાં ચઢવા સુધી કે અન્ય ક્રિયાકાંડો સુધી સીમિત ન રહેવું જોઈએ. તમે તમારી આસપાસ રહેલું જે જાગૃત ચૈતન્ય છે એને ઓળખતાં શીખો. માણસમાં ઈશ્વરને જોતાં શીખો. જ્યારે સામેના માણસ સાથે વાત કરો છો ત્યારે એ ઈશ્વર પ્રગટ થયેલો જ છે એમ અનુભવતાં શીખો. એ અણુ એ અણુમાં છે એટલે મંદિરોમાં પણ છે અને મંદિરની બહાર પણ છે. એને માત્ર મંદિર પૂરતો સીમિત શા માટે કરવો ? આજે ધર્મસ્થાનો પણ ધંધા અને વેપારના સ્થાન બનતાં જાય છે ત્યારે માનવમાં રહેલા ઈશ્વરને જાગૃત કરવાની જરૂરિયાત ઊભી થઈ છે.